Գնահատելով ընդդիմադիր ուժերի գործունեությունը` իշխող Հանրապետական կուսակցության խորհրդարանական խմբակցության ղեկավար Գալուստ Սահակյանը «Հայոց Աշխարհ» թերթին տված հարցազրույցում ասում է. - «Վերջին չորս տարիների համար, որքան էլ տարօրինակ հնչի, նաեւ ՀԱԿ-ի գոյությունն էր անհրաժեշտություն: ՀԱԿ-ի գործունեությամբ ու արդյունքներով որոշակի աշխարհաքաղաքական ուժեր համոզվեցին, որ հայ ազգի խնդիրները ուրիշ են, եւ ժողովրդի մեծամասնությունը թույլ չի տա, որ Հայաստանը թավշյա գունավորումներով «հեղափոխությունների» ճանապարհով ընթանա: Մեր ժողովուրդը հասկացավ, թե ով է իրական ընդդիմությունը, համոզվեց, որ փողոցում հայհոյող տղաներից բարեկրթություն սպասել չի կարելի, որ հայհոյելն ընդդիմություն չէ: Այսօր իշխանություններին, ե՛ւ քաղաքական, ե՛ւ սոցիալական ու տնտեսական ոլորտներ կատարած աշխատանքի համար ամենասարսափելի կերպով «հայհոյում», այսինքն` քննադատում է Դաշնակցությունը, բայց այդ քննադատական տարափի տակ մենք կարողանում ենք նաեւ համագործակցաբար ազգային-պետական խնդիրներ լուծել, համատեղ օրենքներ ընդունել: Դաշնակցությունը, իր ռազմավարությանը հատուկ ձեւով, նույնիսկ կառավարության հրաժարականը պահանջեց եւ այս մոտեցումը հասկանալի էր: «Անհասկանալի» էր, երբ արդեն ընթացող պայքարին միջամտեց «Ժառանգությունը», ուստի նաեւ բնական էր, որ խայտառակեց իրեն, քանի որ իր շահարկումներով միայն ջուր պղտորեց»: